**בס"ד**

**האם יש חיוב ציצית בתחפושת העשויה מארבע כנפות**

לקראת ימי הפורים הבאים עלינו לטובה ולברכה ראיתי לעורר הלכה נחוצה שאינה ידועה לרבים בענין חיוב ציצית בתחפושת, והנני מעתיק מה שכתב בזה אחי הגאון רבי אליעזר הכהן רבינוביץ שליט"א [דומ"ץ בבית ההוראה של הגרמ"ש קליין, ורב דק"ק חוקי חיים שומרי אמונים – בי"ש, ורו"כ דזיקוב ויזניץ] בספרו הבהיר חינוך הבנים כהלכתו פרק קי"ד, ואלו דבריו:

**בגד של תחפושת שיש בו ד' כנפות**

א. תחפושות העשויה מבגד של ד' כנפות, וכגון אלו שעושים מבד מסויים כמין טלית קטן שיש בו ארבע כנפות, ומשחילים בו חוטים בעלמא שאינם טווים לשם ציצית, ראוי ונכון לכתחילה לעשות אחת מהקרנות עגולות (בשיעור שיהא ניכר למראית עין שהוא עגול), אי נמי לתפרו מן הצדדים באופן שיהא רובו סתום, כדי שלא יהא בו חשש חיוב ציצית.

ב. ואף שיש צד לומר דכיון שאינו עשוי לשם מלבוש להגן מפני השמש והצינה אינו נחשב כמלבוש, מכל מקום קשה לסמוך על סברא זו לחוד, וכן הורו כמה מגדולי זמנינו, ובפרט באופן שהוא במקום בגד אחר קבוע, שאז בודאי יש על זה שם מלבוש.

ג. אכן בקטן שלא הגיע לחינוך והיינו עד גיל שש יתכן שאין למחות ביד המקילים, ובפרט מבגד העשוי משאר מינים ולא מצמר שיש שסוברים שכל חיובו הוא רק מדרבנן, ומכל מקום למעשה כיון שאפשר לתקנו בקל יש להחמיר.

ד. ואולם אם הוא עשוי מסוג הנקרא 'אלבד' יתכן שאין בזה כלל חיוב ציצית, ועל כל פנים כלפי קטן יש להקל בזה.

**כשאין התחפושת של הקטן**

ה. אם לא היתה כוונתו להקנות את הבגד בשביל הקטן יש מקום לפטרו מן הדין מדין טלית שאולה, ומכל מקום ראוי להחמיר בזה למעשה משום מראית עין, ואף שחז"ל החמירו בטלית שאולה רק לאחר ל' יום הכא שאני שהקטן משתמש בה כאילו היא שלו ממש, והרי קנאוה כדי להשאילו לו. – ואולם אם באמת שאל טלית זו מאדם אחר הרי זה פטר מצד הדין.

**מעיל של כהן גדול**

ו. ויש לציין כי דין זה מצוי גם באלו שמחפשים את בניהם לכהן גדול, ועושים את המעיל כשיטת הרמב"ם שהוא פתוח לגמרי מן הצדדים, שגן כן יעשו קרן אחת עגולה. [וכבר דנו בזה האחרונים כלפי המעיל של הכהן גדול בעצמו מדוע לא היה בו חיוב ציצית, ואכמ"ל]. (עכ"ל).

וראה ב'כרם אליעזר' המקורות לכל זה, וראה גם בקובץ מה טובו אהליך יעקב [היוצא לאור לע"נ הרב טלי סקוצילס זצ"ל] (כרך ט' עמוד צ"ט) ששם הבאתי תשובות מרן הגרח"ק קניבסקי זצ"ל שאף הורה להחמיר בזה להטיל ציציות בבגד של תחפושת שיש בו ד' כנפות.

בברכת פורים שמח וכשר.

גמליאל הכהן רבינוביץ

מח"ס "גם אני אודך"